Diari Oficial de la Generalitat Valenciana


Sumari del DOGV 7986, del 23-02-2017 (2017/1329)

Bases i convocatòria d'una plaça d'oficial de la policia local, escala bàsica, grup C1.
---------------------------------------------------------------------------------------

### Dades del document

Número de DOGV
:   7986

Data del DOGV
:   23-02-2017

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2017/1329


Data del document
:   14-12-2016

Organisme emissor
:   Ajuntament d'Alcàsser

Tipus de document
:   Anunci

Descriptors 

:   * Alcàsser
    * concurs administratiu

Bases i convocatòria d'una plaça d'oficial de la policia local, escala bàsica, grup C1. [2017/1329]  
Per la Resolució de l'Alcaldia de data 21 de novembre de 2016, s'ha aprovat la convocatòria per a cobrir en propietat una plaça d'oficial de la policia local, per promoció interna, d'acord amb les següents:  
  
Bases de la convocatòria per a cobrir en propietat una plaça d'oficial de la Policia Local d'Alcàsser  
  
1. Objecte de la convocatòria  
És objecte de les presents bases la provisió en propietat d'una plaça d'oficial/a de la policia local, inclosa en l'escala d'administració especial, subescala de serveis especials, classe de policia local i els seus auxiliars, escala bàsica, grup C1 de titulació de l'article 76 del text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre, que serà proveïda per promoció interna d'acord amb el que preveu la Llei de la Generalitat Valenciana 6/1999, de 19 d'abril, de policies locals i de coordinació de policies locals de la Comunitat Valenciana, i el Decret 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana.  
  
2. Procediment selectiu  
El procediment selectiu serà el de concurs oposició en tractar-se de promoció interna.  
  
3. Places màximes a proveir  
El tribunal no podrà declarar que ha superat el procés selectiu un nombre d'aspirants superior al de places convocades, sense perjudici del que disposa l'article 61.8, paràgraf 2n, del text refós de la Llei de l'Estatut Bàsic de l'Empleat Públic.  
  
4. Requisits de les persones aspirants  
Per a ser admés/a a aquest procés selectiu per promoció interna, serà necessari complir, referits al dia en què finalitze el termini de presentació d'instàncies, els requisits següents:  
a) Ser funcionari/ària de carrera integrat en la subescala de serveis especials, classe policia local i els seus auxiliars, categoria d'agent de la policia local, en l'Ajuntament d'Alcàsser.  
b) Estar en possessió del títol de Batxiller o Tècnic o equivalent, o en condicions d'obtindre'l en la data en què acabe el termini de presentació d'instàncies; o bé haver superat el curs d'habilitació corresponent organitzat per l'IVASPE. En tot cas, l'equivalència haurà de ser aportada per l'aspirant per mitjà d'un certificat expedit a aquest efecte per l'administració competent en cada cas.  
c) Haver romàs almenys dos anys com a funcionari/ària de carrera de l'Ajuntament d'Alcàsser en la categoria d'agent.  
d) No patir cap malaltia ni defecte físic que li impedisca el normal exercici de les funcions pròpies de l'escala bàsica, categoria d'oficial/a, de conformitat amb el quadre d'exclusions mèdiques establides en els annexos II i III d'aquestes bases.  
e) No trobar-se suspés/a en ferm ni inhabilitat/ada per a l'exercici de les funcions públiques.  
f) Estar en possessió dels permisos que habiliten per a la conducció de les classes B i A que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg.  
  
5. Forma i termini de presentació d'instàncies  
Les instàncies per a sol·licitar prendre part en la present convocatòria es dirigiran a l'alcaldessa presidenta de l'Ajuntament d'Alcàsser, i es presentaran en el Registre d'Entrada de l'Ajuntament, plaça del Castell, número 1, o en la forma que determina l'article 16 de la Llei 39/2015, d'1 d'octubre, del procediment administratiu comú de les administracions públiques, durant un termini de 20 dies hàbils a partir de l'endemà de la publicació de l'extracte d'aquesta convocatòria en el Boletín Oficial del Estado.  
A la instància s'adjuntarà el resguard de l'ingrés bancari en el compte número 2100 7195 01 7043310161 de La Caixa, efectuat directament o per transferència de l'import dels drets d'examen, que es fixen en 150 euros de conformitat amb l'ordenança fiscal reguladora de la dita taxa, sense que es puga fer per gir postal o telegràfic. En el resguard esmentat s'haurà de fer constar la convocatòria a què correspon l'ingrés.  
  
La devolució dels drets d'examen no serà procedent en els supòsits d'exclusió de les proves selectives per causa imputable a la persona interessada.  
En la instància s'haurà de presentar la documentació acreditativa dels mèrits degudament compulsats. No es tindrà en compte cap mèrit que no s'acredite en aquell moment.  
  
6. Admissió del personal aspirant  
Per a ser admesa/o a les proves selectives, n'hi haurà prou que les persones aspirants manifesten en les seues instàncies reunir totes les condicions exigides referides a la data d'expiració del termini de presentació d'instàncies i d'haver abonat els drets d'examen.  
Expirat aquell, per resolució d'Alcaldia es declararà aprovada provisionalment la relació de persones admeses i excloses i s'indicarà el lloc on es troba exposada aquesta, la qual s'adoptarà en atenció al que hagen declarat els/les aspirants i sense perjudici del que s'ha determinat en la base 9. Aquesta resolució, que es publicarà en el Butlletí Oficial de la Província de València, indicarà el termini de 10 dies per a esmena de defectes pels/per les aspirants exclosos/ses. Així mateix, en el termini esmentat els/les interessats/ades podran presentar qualsevol reclamació pertinent.  
Els errors de fet podran esmenar-se en qualsevol moment, d'ofici o a petició de la persona interessada.  
Si no es produïra cap reclamació, suggeriment o petició d'esmena, la resolució provisional esdevindrà definitiva automàticament. En altre cas, resoltes les reclamacions i esmenes, l'autoritat convocant elevarà a definitives les llistes de persones admeses i excloses mitjançant una resolució que es publicarà igualment en el Butlletí Oficial de la Província de València, en què s'indicarà la data, el lloc i l'hora del començament del primer exercici, així com l'ordre de crida dels/de les aspirants.  
  
La publicació de la dita resolució serà determinant dels terminis als efectes de possibles impugnacions o recursos.  
  
7. Tribunal  
El tribunal qualificador estarà integrat pels membres següents, tots/totes amb veu i vot, i es tendirà en la mesura que siga possible a la paritat entre home i dona, de conformitat amb el que s'ha assenyalat en el text refós de la Llei de l'Estatut Bàsic de l'Empleat Públic:  
President: un/a funcionari/ària de carrera de l'Ajuntament d'Alcàsser, amb nivell de titulació igual o superior al de la plaça convocada, com a titular, i un altre amb les mateixes característiques, com a suplent.  
Secretari: el de la corporació com a titular; i l'administrativa de Secretaria com a suplent.  
Vocals. Seran els tres següents:  
- El cap del cos de la Policia Local d'Alcàsser, com a titular; i l'oficial de la Policia Local d'Alcàsser, com a suplent.  
- Un representant com a titular, i un altre com a suplent, designats per la Direcció General de la Generalitat Valenciana competent en matèria d'Administració local.  
- Un representant com a titular, i un altre com a suplent, designats per la Direcció General de la Generalitat Valenciana competent en matèria de policia local.  
De conformitat amb el que ha previst l'article 19.2 de la Llei 30/1984, de 2 d'agost, que contínua vigent al no haver sigut derogat per la Llei 7/2007, de 12 d'abril, en cap cas els membres del cos de policia local podran suposar majoria del tribunal.  
El tribunal no podrà constituir-se ni actuar sense l'assistència, com a mínim, de la meitat dels seus membres titulars o suplents indistintament i serà sempre necessària la presència de la secretaria i la presidència.  
El personal component del tribunal podrà ser recusat pels/per les aspirants de conformitat amb el que preveu la Llei 39/2015, d'1 d'octubre.  
El tribunal podrà estar assistit per titulats/ades especialistes per a la formulació i qualificació de les proves d'aptitud medicointel·lectual, físiques i idioma valencià, els qual es limitaran a l'exercici de les seues respectives especialitats i col·laboraran amb els tribunals amb base exclusivament en aquestes.  
El tribunal té el deure de vetlar, d'acord amb l'article 14 de la Constitució Espanyola, per l'estricte compliment del principi d'igualtat d'oportunitats entre ambdós sexes.  
  
8. Calendari  
La data, l'hora i el lloc del començament de les proves s'anunciarà en la publicació de la resolució que aprove la llista d'admesos/ses i exclosos/es, a què es refereix la norma sexta anterior.  
Una vegada començades les proves selectives no serà obligatòria la publicació dels següents anuncis de celebració dels restants exercicis en el Butlletí Oficial de la Província de València. Aquests anuncis haurà de fer-los públics el tribunal en el tauler d'edictes de la corporació amb 12 hores d'antelació del començament d'aquestes, si es tracta del mateix exercici, o de 72 si es tracta d'un nou exercici. En qualsevol cas, des de la conclusió d'un exercici fins al començament del següent no podran transcórrer menys de 72 hores ni més de 45 dies.  
  
9. Ordre d'intervenció de les persones aspirants. Identificació  
Les persones aspirants seran convocades per a cada exercici en crida única, i perdran el dret quan es personen en els llocs de celebració de l'exercici quan ja s'hagen iniciat les proves o per la inassistència a aquestes encara que es dega a causes justificades. Si es tracta de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i la dita admissió no menyscabe el principi d'igualtat amb la resta del personal.  
  
L'ordre d'intervenció de les persones aspirants en aquells exercicis que no es puguen realitzar conjuntament serà l'alfabètic, començant, d'acord amb la Resolució de la Secretaria d'Estat d'Administracions Públiques de 24 de febrer de 2016, que fa seua aquest ajuntament, per aquella el primer cognom de la qual comence per la lletra H, d'acord amb el resultat del sorteig públic que consta en el Boletín Oficial del Estado de data 26 de febrer de 2016.  
El tribunal podrà requerir en qualsevol moment als/a les aspirants que acrediten la seua identitat, i a aquest fi hauran d'anar proveïts/ïdes del document nacional d'identitat.  
Sempre que les circumstàncies ho permeten, les proves garantiran l'anonimat dels/de les aspirants. El sistema a utilitzar serà aquell que vincule l'aspirant amb un sistema tècnic que garantisca l'anonimat.  
  
10. Relació de personal aprovat i curs selectiu  
Els casos d'empat que es produïsquen es dirimiran de la manera següent: caldrà ajustar-se, en primer lloc, a la major puntuació obtinguda en la fase d'oposició, i, si persistira l'empat, aquest es dirimirà per la major puntuació obtinguda en els diversos apartats del barem del concurs, pel mateix ordre en què figuren indicats.  
Finalitzades les proves selectives, el tribunal farà pública la relació d'aprovats, si n'hi ha, per ordre de puntuació, i elevarà la dita relació a l'òrgan competent, i remetrà així mateix l'acta de l'última sessió, sense que puga declarar que ha superat el present procediment selectiu un nombre d'aspirants superior al de places convocades. Es constituirà una borsa de treball d'oficial amb els aprovats sense plaça i els que superen la meitat dels exercicis.  
Amb la presentació prèvia de la documentació exigida, els/les aspirants proposats s'incorporaran a l'Institut Valencià de Seguretat Pública i Emergències (IVASPE) per a realitzar el primer curs de capacitació teoricopràctic que es realitze, amb una duració de 350 hores lectives de caràcter selectiu.  
Prèviament, amb efectes durant la duració del curs esmentat, seran nomenats/ades funcionaris/àries en pràctiques, i els serà aplicable el que preveuen els articles 34.2 i 53 de la Llei 6/1999, de 19 d'abril, de coordinació de la policia local.  
Superat el curs, l'Institut comunicarà a l'òrgan competent la relació dels/de les aspirants que l'hagen superat, amb indicació de les qualificacions obtingudes.  
Els/les aspirants que no superaren el curs teoricopràctic cessaran com a funcionaris/àries en pràctiques, i podran ser nomenats/ades de nou quan s'incorporen al curs següent. Si no superen aquest segon, perdran definitivament el dret de reserva de plaça, i s'entendrà acabat el procés selectiu als efectes de poder convocar novament la plaça o places que no s'hagueren cobert.  
Els que no pogueren realitzar el curs selectiu per qualsevol causa de força major degudament justificada i apreciada per l'Administració, l'efectuaran, si no persisteixen tals circumstàncies, en la convocatòria immediata posterior. Aquells/es aspirants que hagueren realitzat amb anterioritat el curs selectiu per a l'accés a la mateixa escala de la policia local en els municipis de la Comunitat Valenciana quedaran exempts de realitzar-lo, mitjançant una resolució del director general competent en matèria de policia, a proposta de la direcció de l'IVASPE, si no hagueren transcorregut més de quatre anys des de la data de realització i superació d'aquest i no s'haguera alterat substancialment el seu contingut.  
  
  
11. Presentació de documents  
Les persones aspirants proposades pel tribunal hauran d'aportar davant de la corporació, en el termini de 20 dies hàbils des que es faça pública la relació d'aquestes, els documents acreditatius de les condicions de capacitat i requisits exigits en la norma segona d'aquesta convocatòria.  
Les persones aspirants que tingueren la condició de funcionaris/àries de carrera quedaran exempts/tes de justificar documentalment les condicions generals a què es refereix la base 4 que ja hagueren sigut provades per a obtindre el seu anterior nomenament. En tot cas, hauran de presentar original o fotocòpia compulsada del seu nomenament com a funcionari/ària de carrera i el títol acadèmic exigit.  
Els que dins del termini indicat, i excepte cas de força major, no presentaren la documentació, o d'aquesta es deduïra que no tenen algun dels requisits exigits, no podran ser nomenats/ades funcionaris/àries, i donaran lloc a la invalidesa de l'actuació de la persona interessada i la nul·litat subsegüent dels actes del tribunal respecte a aquesta, sense perjudici de la responsabilitat en què pogueren haver incorregut per falsedat en la seua instància. El tribunal podrà proposar la inclusió en la llista d'admesos/ses del mateix nombre d'exclosos per les anteriors causes, que s'incorporaran a la realització del curs selectiu.  
  
12. Nomenament  
Complits els requisits precedents i, si és el cas, superat el corresponent curs de capacitació, s'efectuarà el nomenament de les persones aspirants proposades com a funcionaris/àries de carrera, en el termini màxim de 15 dies, des de la comunicació de l'IVASPE, i hauran de prendre possessió del càrrec en el termini de 30 dies a comptar del següent a aquell en què els siga notificat el nomenament.  
  
13. Incidències  
El tribunal queda autoritzat per a resoldre els dubtes que es presenten i prendre els acords necessaris per al bon ordre del procés selectiu en tot el no previst en les presents bases.  
  
14. Normativa i recursos  
La convocatòria es regirà, en el que no han previst aquestes bases, per la normativa bàsica estatal sobre la funció pública continguda en el text refós de la Llei de l'Estatut Bàsic de l'Empleat Públic, aprovat pel Reial decret legislatiu 5/2015, de 30 d'octubre; la Llei 30/1984, de 2 d'agost, en el que resulte vigent; el text refós aprovat per Reial decret legislatiu 781/1986, de 18 d'abril, en el que resulte vigent; el Reial decret 896/1991, de 7 de juny, així com per la normativa autonòmica valenciana sobre funció pública: Llei 10/2010, de 9 de juliol, d'ordenació i gestió de la funció pública valenciana; Decret 33/1999, de 29 de març; Llei 6/1999, de 19 d'abril, de coordinació de la policia local; Decret 88/2001, de 24 d'abril, del Govern Valencià, i la resta de normes reglamentàries.  
Contra aquestes bases, l'acord aprovatori de les quals és definitiu en la via administrativa, les persones interessades legitimades podran interposar un dels recursos següents:  
a) Amb caràcter potestatiu, recurs de reposició davant del mateix òrgan que va dictar l'acte recorregut, en el termini d'un mes, a comptar de l'endemà de la publicació d'aquest. Transcorregut un mes des de l'endemà de la interposició del recurs de reposició sense que aquest haja sigut resolt, es podrà entendre que ha sigut desestimat i interposar recurs contenciós administratiu davant dels jutjats contenciosos administratius de València, en el termini de sis mesos.  
b) Recurs contenciós administratiu, davant dels jutjats contenciosos administratius de València, dins del termini de dos mesos comptats des de l'endemà de la seua publicació.  
Contra tots els actes administratius definitius que es deriven de les bases les persones interessades podran interposar els oportuns recursos en els casos i en la forma establits en la Llei 39/2015, d'1 d'octubre, del procediment administratiu comú de les administracions públiques, i en la Llei 9/1998, de 13 de juliol, reguladora de la jurisdicció contenciosa administrativa.  
  
15. Publicació  
Aquestes bases es publicaran en el Butlletí Oficial de la Província de València, l'anunci de la convocatòria en extracte en el Boletín Oficial del Estado, i en el tauler d'edictes de la corporació.  
  
16. Exercicis a realitzar i mèrits a valorar  
Fase d'oposició  
1. Primer exercici. De caràcter obligatori i eliminatori.  
Consistirà a contestar per escrit un qüestionari de 75 preguntes tipus test, amb quatre respostes alternatives, relacionat amb temes professionals de policia, i el temari del qual, aplicada l'exempció, s'explicita en l'annex V d'aquestes bases, en un temps màxim d'una hora i trenta minuts. Les respostes errònies es penalitzaran descomptant 0,10 punts; i les no contestades no es penalitzaran.  
La qualificació d'aquest exercici en ambdós casos serà de 0 a 10 punts, i s'ha d'obtindre un mínim de 5 punts per a superar-lo.  
2. Segon exercici. De caràcter obligatori i eliminatori.  
Test d'aptituds personals. Es realitzarà un o més tests dirigits a valorar les aptituds i actituds de l'aspirant per a l'exercici del lloc de treball d'oficial/a de la policia local.  
Per al plantejament i correcció de la prova test, així com per a la realització de les entrevistes, si és el cas, el tribunal estarà necessàriament assistit almenys per un llicenciat/ada en Psicologia, que aplicaran el reconeixement psicotècnic d'acord amb el que estableix l'annex II.  
La qualificació dels exercicis psicotècnics serà d'apte/a o no apte/a, i l'aspirant haurà de superar com a mínim en el cas dels factors aptitudinals quatre dels sis factors a mesurar. Haurà de superar en tots els casos el factor d'intel·ligència general, i no serà necessari que realitze les proves d'avaluació d'aptituds mentals, únicament les proves relacionades amb els aspectes de personalitat.  
  
Atés que les proves de l'IVASPE estan homologades, aquestes tindran una validesa d'un any des de la seua realització, i s'eximirà durant aquest període l'aspirant de poder realitzar-les.  
3. Tercer exercici. De caràcter obligatori i eliminatori.  
Consistirà a superar les proves d'aptitud física el contingut i marques mínimes de les quals figuren en l'annex IV.  
La qualificació d'aquest exercici serà d'apte/a o no apte/a, i caldrà superar com a mínim dues de les proves per a ser declarat/ada apte/a.  
Prèviament a l'inici d'aquesta prova els/les aspirants hauran de presentar un certificat mèdic oficial actualitzat, en el qual es faça constar expressament la seua capacitat per a concórrer a aquesta prova.  
La superació d'aquesta prova tindrà una validesa de quatre anys des de la seua realització, amb independència de l'edat de l'aspirant, i quedaran exempts/tes de realitzar-la aquells/es que en el període esmentat l'hagen superat.  
4. Quart exercici. De caràcter obligatori i no eliminatori.  
Consistirà a traduir del valencià al castellà, i viceversa, un text proposat pel Tribunal, en un temps de trenta minuts.  
Aquest exercici es qualificarà de 0 a 2 punts.  
5. Cinqué exercici. De caràcter obligatori i eliminatori.  
Consistirà a desenvolupar per escrit, durant un període màxim d'hora i mitja, dos temes de quatre triats per sorteig, dels continguts en el temari que figura en l'annex V.  
Aquests temes seran llegits en sessió pública davant del tribunal, que podrà formular les preguntes o aclariments que jutge oportuns sobre aquests.  
Es valorarà la claredat d'idees, la facilitat d'expressió i el coneixement sobre els temes exposats.  
Amb motiu de l'exempció de temes, prevista en la normativa esmentada en aquestes bases, per a la promoció interna se'ls realitzarà el sorteig únicament dels temes de què han d'examinar-se.  
La qualificació d'aquest exercici en ambdós casos serà de 0 a 10 punts, i s'ha d'obtindre's un mínim de 5 punts per a superar-lo.  
6. Sisé exercici. De caràcter obligatori i eliminatori.  
Pràctic, consistent en la realització d'un exercici escrit, amb una duració màxima d'una hora, que fixarà el tribunal abans de la realització d'aquest, que versarà sobre el desenvolupament d'un supòsit policial sobre les activitats, funcions i serveis propis de l'ocupació d'oficial/a, així com, si és el cas, sobre la redacció de documents policials. Es valorarà la claredat i exposició de totes les actuacions i mesures que hagen d'adoptar-se en relació amb el supòsit plantejat.  
Les actuacions policials es podran acompanyar o fixar sobre el pla que aporte el tribunal.  
La qualificació d'aquest exercici serà de 0 a 10 punts, i s'ha d'obtindre un mínim de 5 punts per a superar-lo.  
7. Seté exercici. De caràcter obligatori i eliminatori.  
Reconeixement mèdic. A practicar pel tribunal mèdic que es designe a aquest efecte. Es realitzaran totes les proves clíniques, analítiques o complementàries o de qualsevol altra classe que es consideren necessàries per a comprovar que l'opositor/a no està incurs/a en el quadre d'exclusions que figura en l'annex III.  
La qualificació d'aquesta prova serà d'apte/a o no apte/a.  
Atés que aquestes proves estan homologades per l'IVASPE, tindran una validesa de sis mesos des de la seua realització, i quedaran exempts/tes de passar-les aquells/es que, en el període esmentat, l'hagen superat sempre que no es produïsquen malalties que a judici del tribunal mèdic justifiquen de tornar a realitzar-les.  
Exempcions per a la promoció interna:  
Com que no hi ha places de torn lliure, i d'acord amb el que estableix l'article 2 de l'Ordre d'1 de juny de 2001, de la Conselleria de Justícia i Administracions Públiques, de desplegament del Decret 88/2001, del Govern Valencià, de 24 d'abril de 2001, per la qual s'aproven les bases i criteris uniformes per a la selecció, promoció i mobilitat de les policies locals de la Comunitat Valenciana, escala bàsica, d'acord amb el que estableix la regulació sobre funció pública, s'estableixen excepcions de temes ja exigits en l'ingrés a la categoria immediatament inferior, i per tant només es publiquen en aquestes bases els temes que no resulten exempts de realitzar per la promoció interna.  
Fase de concurs  
Finalitzada la fase d'oposició en el torn de promoció interna, es valoraran els mèrits aportats pels/per les aspirants que l'hagen superat, d'acord amb el barem de mèrits inclòs en l'annex I d'aquestes bases.  
  
La puntuació obtinguda en la fase de concurs se sumarà a l'obtinguda en la fase d'oposició, i l'ordre de prioritat per a l'adjudicació de les places serà el determinat per la puntuació total obtinguda.  
  
  
ANNEX I  
  
Es remet al barem per a la valoració dels mèrits en els concursos regulat en l'annex de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general per a la valoració dels mèrits en els concursos oposició convocats per a la selecció dels membres dels cossos de policia local de la Comunitat Valenciana, concretament l'escala bàsica, categoria oficial/a.  
  
  
ANNEX II  
  
A. Descripció dels factors a mesurar en el procés de selecció. Aptituds mentals, personalitat i factors específics.  
Els factors a mesurar d'aptituds mentals, de personalitat, factors específics, així com els barems específics per a la categoria d'oficial/a per a promoció interna, es remeten a la regulació establida en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.  
  
B. Normes i requisits generals. Qualificació global.  
Es remet a la regulació establida en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.  
C. Barems específics  
Es remet a la regulació establida en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic, corresponent a la categoria convocada.  
  
  
ANNEX III  
Quadre d'exclusions d'aplicació als torns   
de promoció interna i mobilitat  
  
Es remet a la regulació assenyalada en l'annex II, apartat B, de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.  
  
  
  
ANNEX IV  
  
Consistirà a superar proves d'aptitud física que posen de manifest la capacitat per a l'exercici del lloc de treball, el contingut i marques mínimes de les quals seran les assenyalades en l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.  
  
  
  
ANNEX V  
Programa  
  
Dret penal, policia administrativa i psicosociologia  
Tema 1. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió?). Regles bàsiques per a l'exercici del comandament. Activitats més característiques del comandament.  
Tema 2. Característiques del comandament. Funcions del comandament (planificar, executar, organitzar, coordinar?). Estils de manar. Aspectes que distingeixen un/a bon/a cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació comandament-subordinat. Les reunions.  
Tema 3. Presa de decisions. El procés de decisió. Esquema de direcció. Poder i autoritat. Tècniques per a controlar situacions difícils. Responsabilitat del comandament. Com a representant del comandament director. Com a instructor/a. Com a tècnic/a. Com a administrador/a. Deures per raó de càrrec amb els/les subordinats/ades. Deures amb la seua organització.  
  
Trànsit i circulació  
Tema 4. El trànsit i la seguretat viària: concepte i objectius. L'home i la dona com a element de seguretat viària. Els/les conductors/res. Els/les vianants. El vehicle. Les vies.  
Tema 5. La normativa sobre trànsit, circulació de vehicles de motor i seguretat viària: la llei de bases i el seu text articulat. Tipificació de les principals infraccions. Infraccions de trànsit que constitueixen delicte.  
  
Tema 6. Reglament general de vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.  
Tema 7. Autoritzacions administratives per a conduir. Autoritzacions relatives a vehicles. Anul·lació, revocació i intervenció d'autoritzacions.  
Tema 8. Matriculació de vehicles. Reforma en els vehicles. Ciclomotors. Vehicles especials. Vehicles històrics. Dispositius de limitació de velocitat. Inspecció tècnica de vehicles. Responsabilitat civil i l'assegurança obligatòria en els vehicles de motor.  
  
Codi Penal i seguretat ciutadana  
Tema 9. Modificacions substancials del Codi Penal de la Llei orgànica 1/2015, de 30 de març. Llei orgànica 4/2015, de 30 de març, de protecció de la seguretat ciutadana.  
  
Comunicació, igualtat, mediació i prevenció  
Tema 10. Concepte i procés de la comunicació. Elements de la comunicació. La comunicació no verbal. Xarxes de comunicació. Fluxos de comunicació. Problemes i barreres de la comunicació. El rumor.  
  
Tema 11. Pla d'igualtat per a empleades i empleats públics de l'Ajuntament d'Alcàsser.  
Tema 12. Intermediació policial.  
  
Alcàsser, 14 de desembre de 2016.- L'alcaldessa: Eva I. Zamora Chanzá.